
Општина Шуто Оризари воведува нов Етички кодекс за вработените и Етички кодекс за избраните и именуваните лица во општина Шуто Оризари: Поголема транспарентност и нулта толеранција за корупција

Со цел подигнување на професионалните стандарди, унапредување на услугите за граѓаните и зајакнување на институционалниот интегритет, општина Шуто Оризари официјално го усвои и го стави во функција новиот Етички кодекс за вработените во општинската администрација како и Етичкиот кодекс за избрани и именувани лица.

Овој стратешки документ детално ги уредува правилата на однесување, правата и обврските на сите административни службеници и помошно-техничкиот персонал, како и сите избрани и менувани лица во општина Шуто Оризари. Кодексот се темели на клучните начела за законитост, строга политичка неутралност, професионалност и еднаков третман на сите граѓани, без каква било дискриминација.

„Со воведувањето на овој Етички кодекс испраќаме јасна порака дека општина Шуто Оризари е вистински сервис на граѓаните. Поставуваме високи стандарди за чесност и одговорност. Нема да дозволиме партизација, непрофесионалност или селективност во решавањето на проблемите на нашите сограѓани“, истакна Градоначалникот на Општината, Курто Дудуш.

Како дел од овој процес, Општината презема и неколку конкретни технички и правни чекори за негова целосна имплементација:

Потпишување изјави: Секој вработен во администрацијата веќе потпишува индивидуална Изјава со која материјално и дисциплински се обврзува на почитување на Кодексот, исто така и секое избрано и именувни лице потпишува изјава со која материјали и дисциплински се обврзува на почитување на Кодексот.

Формирање Комисија за етика: Формирано е посебно тричлено тело кое ќе го надгледува спроведувањето на правилата и ќе постапува по евентуалните поплаки по општинската администрација, како и посебно петтчлено тело кое ќе го нагледува спроведувањето на правилата и ќе постапува по евентуалните поплаки по сите избрани и именувани лица во општина Шуто Оризари

Алатки за пријавување: За граѓаните се овозможени механизми за пријавување на неетичко однесување преку специјален образец достапен на шалтерите и посебна е-маил адреса. Пријавите можат да бидат поднесени и целосно анонимно.

Општина Шуто Оризари останува посветена на градењето модерна, отворена и отчетна локална самоуправа во која владеењето на правото и јавниот интерес се секогаш на прво место.

Целосниот текст на Етичкиот кодекс и образецот за пријавување се јавно достапни на официјалната веб-страница на Општината.

